Source: http://www.socpoist.sk/ziadosti--navrhy--podnety--staznosti--ine-podania/48986s
Timestamp: 2017-09-19 15:25:06+00:00

Document:
Sociálna poisťovňa - Žiadosti, návrhy, podnety, sťažnosti, iné podania
Pobočky - základná organizačná štruktúra
Úvod > O Sociálnej poisťovni > Žiadosti, návrhy, podnety, sťažnosti, iné podania
poštou: adresa - Sociálna poisťovňa, ústredie, Ul. 29. augusta č. 8 a 10, 813 63 Bratislava I
osobne: v podateľni Sociálnej poisťovne, ústredie, Ul. 29. augusta č. 8, Bratislava I (pondelok - piatok 7:00 h – 15:00 h),
alebo na adrese príslušnej pobočky alebo osobne v podateľni príslušnej pobočky;
elektronicky: podatelna@socpoist.sk
Postup pri konaní vo veciach sociálneho poistenia
na konanie vo veciach sociálneho poistenia sa nevzťahuje všeobecný predpis o správnom konaní,
dávkové konanie je konanie vo veciach sociálneho poistenia, predmetom ktorého je rozhodovanie o dávkach,
nedávkové konanie je konanie, v ktorom Sociálna poisťovňa rozhoduje o vzniku, prerušení a zániku sociálneho poistenia v sporných prípadoch, o poistnom v sporných prípadoch, príspevku na starobné dôchodkové sporenie v sporných prípadoch, o pokute, penále, povolení splátok dlžných súm poistného, príspevku na starobné dôchodkové sporenie, pokuty, penále a o zaradení zamestnávateľa do nebezpečnostnej triedy,
dávkové konanie sa začína na základe písomnej žiadosti fyzickej osoby, ktorá si uplatnila nárok na dávku a nárok na výplatu dávky, ak zákon o sociálnom poistení neustanovuje inak,
žiadosť o priznanie dávky sa podáva na tlačive určenom Sociálnou poisťovňou. Fyzická osoba je povinná preukázať skutočnosti rozhodujúce na nárok na dávku a nárok na jej výplatu spôsobom určeným Sociálnou poisťovňou,
Sociálna poisťovňa je povinná spísať žiadosť o dávku aj vtedy, ak sa domnieva, že fyzická osoba nespĺňa podmienky nároku na dávku a nároku na jej výplatu, alebo ak žiadosť nie je doložená potrebnými dokladmi,
nedávkové konanie sa začína na základe písomnej žiadosti účastníka konania alebo z podnetu organizačnej zložky Sociálnej poisťovne,
žiadosť o začatie dávkového konania a nedávkového konania sa podáva v miestne príslušnej pobočke, ak zákon o sociálnom poistení neustanovuje inak,
žiadosť o začatie dávkového konania sa podáva
v ústredí, ak fyzická osoba, ktorá si uplatňuje nárok na dôchodkovú dávku, úrazovú rentu a pozostalostnú úrazovú rentu a nárok na ich výplatu, nemá na území Slovenskej republiky trvalý pobyt,
v pobočke príslušnej podľa miesta prechodného pobytu, ak fyzická osoba, ktorá si uplatňuje nárok na dôchodkovú dávku, úrazovú rentu a pozostalostnú úrazovú rentu a nárok na ich výplatu, sa prechodne zdržiava mimo svojho trvalého pobytu a zo zdravotných dôvodov nie je schopná podať žiadosť v pobočke príslušnej podľa miesta trvalého pobytu,
za deň začatia konania sa považuje deň, kedy bola žiadosť doručená príslušnej organizačnej zložke Sociálnej poisťovne, resp. kedy bola spísaná žiadosť o dávku pobočkou,
konanie, ktoré sa začína na podnet príslušnej organizačnej zložky Sociálnej poisťovne je začaté odo dňa kedy táto zložka urobila voči účastníkovi konania prvý úkon,
podanie možno urobiť písomne, ústne, faxom alebo elektronickými prostriedkami podpísané zaručeným elektronickým podpisom podľa zákona č. 215/2002 Z. z. o elektronickom podpise a o zmene a doplnení niektorých zákonov, ak sa jeho predloženie nevyžaduje na tlačive určenom Sociálnou poisťovňou. Podanie urobené faxom je potrebné doplniť najneskôr do 3 dní predložením jeho originálu. Podanie urobené elektronickými prostriedkami, ktoré nie je podpísané zaručeným elektronickým podpisom podľa zákona o elektronickom podpise, alebo urobené v súlade s dohodou podľa nasledujúceho odseku, je potrebné potvrdiť písomne najneskôr do 3 dní. Na podania, ktoré neboli v tejto lehote doplnené alebo potvrdené, sa neprihliada,
fyzická osoba alebo právnická osoba môže organizačnej zložke Sociálnej poisťovne doručovať podanie aj elektronickými prostriedkami, ktoré umožňujú zachytenie obsahu právneho úkonu a určenie osoby, ktorá právny úkon urobila, ak o takom postupe uzatvorí so Sociálnou poisťovňou písomnú dohodu,
ak podanie neobsahuje predpísané náležitosti alebo nebolo predložené na tlačive určenom Sociálnou poisťovňou, organizačná zložka Sociálnej poisťovne pomôže účastníkovi konania nedostatky odstrániť, prípade vyzve účastníka konania, aby v určenej lehote nedostatky odstránil.,
na žiadosť účastníka konania organizačná zložka Sociálnej poisťovne potvrdí prijatie podania.
organizačná zložka Sociálnej poisťovne konanie
preruší, ak sa začalo konanie o predbežnej otázke, alebo ak bol účastník konania vyzvaný aby odstránil nedostatky podania,
môže prerušiť najdlhšie na 30 dní, ak to z dôležitých dôvodov navrhnú zhodne účastníci konania,
preruší, ak v lehote najneskôr do 60 dní od začatia konania (v mimoriadne zložitých prípadoch možno túto lehotu predĺžiť najviac o 60 dní) nemožno presne a úplne zistiť skutkový stav veci.
organizačná zložka Sociálnej poisťovne konanie zastaví, ak
účastník konania vzal žiadosť alebo podanie na začatie konania späť skôr, ako bolo o nich rozhodnuté a ak s tým súhlasia ostatní účastníci konania,
odpadol dôvod konania začatého z podnetu organizačnej zložky Sociálnej poisťovne alebo
prebieha v tej istej veci konanie v inej organizačnej zložke Sociálnej poisťovne,
sa začalo konanie o povinnosti uhradiť preplatok na dávke, o povinnosti platiť poistné na nemocenské poistenie, poistné na dôchodkové poistenie, poistné na poistenie v nezamestnanosti, pokuty a penále pred úmrtím účastníka konania, konanie sa dňom jeho úmrtia zastaví; rozhodnutie o zastavení konania sa nevydáva,
účastník konania neodstránil nedostatky podania v lehote určenej organizačnou zložkou Sociálnej poisťovne,
sa účastník konania v lehote určenej organizačnou zložkou Sociálnej poisťovne nepodrobil vyšetreniu zdravotného stavu potrebného na rozhodnutie o nároku na dávku a nároku na výplatu dávky,
rozhodnutie organizačnej zložky Sociálnej poisťovne sa vydáva písomne, ak zákon o sociálnom poistení neustanovuje inak,
organizačné zložky vydávajú rozhodnutia vo veciach uvedených v § 178 ods. 1 písm. a) a v § 179 ods. 1 písm. a) a b) zákona o sociálnom poistení,
organizačné zložky Sociálnej poisťovne sú povinné rozhodnúť najneskôr do 60 dní od začatia konania, v mimoriadne zložitých prípadoch možno túto lehotu predĺžiť najviac o 60 dní, čo treba oznámiť účastníkom konania,
rozhodnutie sa účastníkovi konania oznamuje doručením rozhodnutia, ak zákon o sociálnom poistení neustanovuje inak; deň doručenia rozhodnutia je deň jeho oznámenia.
proti rozhodnutiu organizačnej zložky Sociálnej poisťovne má účastník konania právo podať odvolanie, ak zákon o sociálnom poistení neustanovuje inak alebo ak sa účastník konania nevzdal odvolania písomne alebo ústne do zápisnice (odvolanie nie je prípustné proti rozhodnutiu o povolení splátok dlžných súm poistného, príspevku na starobné dôchodkové sporenie, pokuty a penále), odvolanie možno podať v lehote do 30 dní odo dňa oznámenia rozhodnutia; odvolanie proti rozhodnutiam o poistnom a príspevku na starobné dôchodkové sporenie a rozhodnutiam o uložení pokuty a penále možno podať v lehote do 15 dní odo dňa oznámenia rozhodnutia,
ak účastník konania vo veciach uvedených v § 179 ods. 1 písm. a) prvom bode až treťom bode zákona o sociálnom poistení pred uplynutím lehoty na podanie odvolania požiada o oznámenie podkladov, na základe ktorých ústredie rozhodovalo, začína plynúť nová lehota na podanie odvolania odo dňa, keď sa tieto podklady doručili účastníkovi konania
účastník konania, ktorý podal odvolanie, môže toto odvolanie vziať späť; ak účastník konania vzal odvolanie späť, nemôže podať odvolanie znovu,
organizačná zložka Sociálnej poisťovne, ktorá napadnuté rozhodnutie vydala, môže o odvolaní sama rozhodnúť, ak odvolaniu v plnom rozsahu vyhovie a ak sa rozhodnutie netýka iného účastníka konania ako účastníka konania, ktorý sa odvolal, alebo ak s tým ostatní účastníci konania súhlasia,
ak o odvolaní nerozhodne organizačná zložka Sociálnej poisťovne, ktorá napadnuté rozhodnutie vydala, predloží odvolanie spolu s výsledkami doplneného konania a so spisovým materiálom odvolaciemu orgánu najneskôr do 30 dní odo dňa, keď mu odvolanie došlo,
ak sú na to dôvody, odvolací orgán rozhodnutie zmení alebo zruší, inak odvolanie zamietne a rozhodnutie potvrdí,
odvolací orgán rozhodnutie zruší a vec vráti organizačnej zložke Sociálnej poisťovne, ktorá rozhodnutie vydala na nové prejednanie a rozhodnutie, ak je to vhodnejšie z dôvodov rýchlosti alebo hospodárnosti; organizačná zložka Sociálnej poisťovne je viazaná právnym názorom odvolacieho orgánu,
proti rozhodnutiu o odvolaní sa nemožno ďalej odvolať.
správny súd preskúmava právoplatné rozhodnutia organizačných zložiek Sociálnej poisťovne; správna žaloba v sociálnych veciach sa podáva na príslušný krajský súd v lehote do 2 mesiacov od doručenia rozhodnutia organizačnej zložky Sociálnej poisťovne v poslednom stupni, pričom zmeškanie tejto lehoty nemožno odpustiť.
nedávkové konanie pred organizačnou zložkou Sociálnej poisťovne ukončené rozhodnutím, ktoré je právoplatné, sa na návrh účastníka konania obnoví, ak:
vyšli najavo nové skutočnosti alebo dôkazy, ktoré mohli mať podstatný vplyv na rozhodnutie a nemohli sa v nedávkovom konaní uplatniť bez zavinenia účastníka konania,
rozhodnutie záviselo od posúdenia predbežnej otázky, o ktorej príslušná organizačná zložka Sociálnej poisťovne rozhodla inak,
nesprávnym postupom organizačnej zložky Sociálnej poisťovne sa účastníkovi nedávkového konania odňala možnosť zúčastniť sa na tomto konaní, ak to mohlo mať podstatný vplyv na rozhodnutie a ak sa náprava nemohla urobiť v odvolacom konaní,
rozhodnutie sa opiera o dôkazy, ktoré sa ukázali ako nepravdivé, alebo rozhodnutie sa dosiahlo trestným činom,
organizačná zložka Sociálnej poisťovne nariadi obnovu nedávkového konania z dôvodov uvedených v predchádzajúcom odseku, ak je na preskúmaní rozhodnutia všeobecný záujem,
obnovu nedávkového konania povolí na návrh účastníka konania alebo nariadi organizačná zložka Sociálnej poisťovne, ktorá vo veci rozhodla v poslednom stupni,
v návrhu na obnovu nedávkového konania treba uviesť dôvody obnovy konania a skutočnosti svedčiace o tom, že návrh je podaný včas,
návrh sa podáva v lehote 3 mesiacov odo dňa, keď sa účastník konania dozvedel o dôvodoch obnovy konania, najneskôr do 1 roka od právoplatnosti rozhodnutia; v rovnakej lehote môže organizačná zložka Sociálnej poisťovne obnovu nedávkového konania nariadiť; zmeškanie lehoty nemožno odpustiť,
nové konanie vo veci uskutoční organizačná zložka Sociálnej poisťovne, ktorej rozhodnutia sa dôvod obnovy nedávkového konania týka; ak sa dôvodbnovy nedávkového konania týka rozhodnutia organizačných zložiek Sociálnej poisťovne prvého i druhého stupňa, nové konanie uskutoční organizačná zložka Sociálnej poisťovne prvého stupňa. Ak sa dôvod obnovy nedávkového konania týka iba konania pred odvolacím orgánom, spojí sa rozhodnutie o obnove nedávkového konania s novým rozhodnutím vo veci,
ak účastník konania nesplní v určenej lehote dobrovoľne povinnosť uloženú právoplatným rozhodnutím o povinnosti vrátiť dôchodkovú dávku alebo jej časť vyplatenú neprávom alebo vo vyššej sume, ako patrila, Sociálna poisťovňa uskutoční výkon rozhodnutia zrážkami z dôchodkovej dávky. Rozhodnutie o povinnosti vrátiť dôchodkovú dávku alebo jej časť možno vykonať najneskôr do desiatich rokov odo dňa nadobudnutia jeho právoplatnosti. Sociálna poisťovňa je povinná oznámiť začatie výkonu rozhodnutia účastníkovi konania, ktorého sa výkon rozhodnutia týka,
právoplatné rozhodnutie organizačnej zložky Sociálnej poisťovne je vykonateľné podľa osobitných predpisov,
Zrážky z dávok
dohoda o zrážkach z dávok sa môže uzatvoriť iba na pohľadávky na výživnom, na príspevok na výživu a na úhradu preplatku na dávke, a to až do sumy, ktorú možno postihnúť výkonom rozhodnutia.
Postup pri sťažnosti
pri podávaní, prijímaní, evidovaní, prešetrovaní a písomnom oznámení výsledku prešetrenia sťažnosti alebo prekontrolovania sťažnosti Sociálna poisťovňa postupuje podľa zákona č. 9/2010 Z. z. o sťažnostiach (ďalej len „zákon o sťažnostiach“),
podanie sa posudzuje podľa obsahu,
ak podanie obsahuje viacero častí, z ktorých
niektoré nie sú sťažnosťou, Sociálna poisťovňa vybaví ako sťažnosť iba tie časti podania, ktoré sú sťažnosťou podľa zákona o sťažnostiach; časti podania, ktoré nie sú sťažnosťou, Sociálna poisťovňa sťažovateľovi nevráti, odstúpi ich na priame vybavenie vecne príslušnému organizačnému útvaru alebo orgánu verejnej správy príslušnému na vybavenie a v oznámení o výsledku prešetrenia sťažnosti uvedie dôvody ich neprešetrenia,
všetky sú sťažnosťami podľa zákona o sťažnostiach, avšak na vybavenie niektorých nie je Sociálna poisťovňa príslušná, Sociálna poisťovňa vybaví iba tie časti sťažnosti, na ktorých vybavenie je príslušná; ostatné časti sťažnosti postúpi podľa zákona o sťažnostiach orgánu verejnej správy príslušnému na ich vybavenie,
Podávanie a vybavenie sťažností
sťažnosť možno podať písomne, ústne do záznamu, telefaxom alebo elektronickou poštou,
Sociálna poisťovňa vyhotoví o ústnej sťažnosti, ktorú nemožno vybaviť ihneď pri jej podaní, písomný záznam o ústnej sťažnosti,
sťažnosť podaná Sociálnej poisťovni telefaxom alebo elektronickou poštou sa považuje za písomnú iba vtedy, ak ju sťažovateľ do 5 pracovných dní od jej podania písomne potvrdí podpisom, inak Sociálna poisťovňa sťažnosť odloží, sťažnosť podaná elektronickou poštou so zaručeným elektronickým podpisom sa považuje za písomnú sťažnosť.
Sociálna poisťovňa sťažnosť odloží, ak
neobsahuje náležitosti podľa zákona o sťažnostiach,
je z nej zrejmé, že vo veci, ktorá je predmetom sťažnosti, koná súd, prokuratúra alebo iný orgán činný v trestnom konaní,
zistí, že sťažnosť sa týka inej osoby, než ktorá ju podala a nie je priložené splnomocnenie podľa zákona o sťažnostiach,
od udalosti, ktorej sa predmet sťažnosti týka, uplynulo v deň jej doručenia viac než 5 rokov,
ide o ďalšiu opakovanú sťažnosť podľa zákona o sťažnostiach,
ide o sťažnosť proti vybaveniu sťažnosti podľa § 22 ods. 3 zákona o sťažnostiach,
jej bola zaslaná na vedomie, alebo ak sťažovateľ neposkytol spoluprácu podľa zákona o sťažnostiach, alebo ak spoluprácu neposkytol v lehote desať pracovných dní od doručenia písomnej výzvy.
ak sťažnosť nie je v súlade so zákonom o sťažnostiach alebo ak chýbajú informácie potrebné na jej prešetrenie, Sociálna poisťovňa písomne vyzve sťažovateľa, aby sťažnosť v lehote desať pracovných dní od doručenia písomnej výzvy doplnil, súčasne ho poučí, že inak sťažnosť odloží,
Sociálna poisťovňa odloží sťažnosť, ktorú sťažovateľ pred jej vybavením písomne vezme späť alebo ak sťažovateľ písomne pred vybavením sťažnosti oznámi, že na jej vybavení netrvá,
o odložení sťažnosti a dôvodoch jej odloženia Sociálna poisťovňa sťažovateľa písomne upovedomí do desiatich pracovných dní od odloženia sťažnosti,
totožnosť sťažovateľa je Sociálna poisťovňa povinná utajiť, ak o to sťažovateľ požiada. Sociálna poisťovňa môže utajiť totožnosť sťažovateľa, ak je to v záujme vybavenia sťažnosti,
Sociálna poisťovňa vyhotoví zápisnicu o prešetrení sťažnosti,
sťažnosť, v ktorej sťažovateľ vyjadruje nesúhlas s vybavením alebo odložením svojej predchádzajúcej sťažnosti, je novou sťažnosťou proti postupu Sociálnej poisťovne pri vybavovaní sťažnosti alebo pri odložení sťažnosti.
Sociálna poisťovňa je povinná sťažnosť prijať; prijatú sťažnosť, na ktorej vybavenie nie je príslušná, postúpi najneskôr do desiatich pracovných dní od doručenia orgánu verejnej správy príslušnému na jej vybavenie a zároveň o tom upovedomí sťažovateľa; sťažnosť, na ktorej vybavenie Sociálna poisťovňa nie je príslušná a v ktorej sťažovateľ požiadal o utajenie svojej totožnosti, Sociálna poisťovňa najneskôr do desiatich pracovných dní od jej doručenia vráti sťažovateľovi s uvedením dôvodu,
Sociálna poisťovňa je povinná sťažnosť vybaviť do 60 pracovných dní; ak je sťažnosť náročná na prešetrenie, Sociálna poisťovňa môže lehotu predĺžiť pred jej uplynutím o 30 pracovných dní; Sociálna poisťovňa oznámi predĺženie lehoty sťažovateľovi bezodkladne, písomne, s uvedením dôvodu,
v lehotách podľa predchádzajúceho odseku je Sociálna poisťovňa povinná vybaviť aj opakovanú sťažnosť a sťažnosť proti vybavovaniu sťažnosti a sťažnosť proti odloženiu sťažnosti,
ehota na vybavenie sťažnosti začína plynúť prvým pracovným dňom nasledujúcim po dni jej doručenia,
v čase od odoslania výzvy na poskytnutie spolupráce do jej poskytnutia, lehota na vybavenie sťažnosti neplynie,
sťažnosť je vybavená odoslaním písomného oznámenia výsledku jej prešetrenia sťažovateľovi; v oznámení Sociálna poisťovňa uvedie, či je sťažnosť opodstatnená alebo neopodstatnená; oznámenie musí obsahovať odôvodnenie výsledku prešetrenia sťažnosti, ktoré vychádza zo zápisnice; ak je sťažnosť opodstatnená, v oznámení sa uvedie, že Sociálnej poisťovni boli uložené povinnosti podľa zákona o sťažnostiach,
pri vybavovaní opakovanej sťažnosti toho istého sťažovateľa v tej istej veci bez uvedenia nových skutočností, Sociálna poisťovňa prekontroluje správnosť vybavenia predchádzajúcej sťažnosti, o čom vyhotoví záznam,
ďalšiu opakovanú sťažnosť toho istého sťažovateľa v tej istej veci bez uvedenia nových skutočností, Sociálna poisťovňa odloží,
ak Sociálna poisťovňa predchádzajúcu sťažnosť vybavila správne, túto skutočnosť oznámi sťažovateľovi s odôvodnením a poučením, že ďalšie opakované sťažnosti odloží; ak prekontrolovaním vybavenia predchádzajúcej sťažnosti zistí, že nebola vybavená správne, Sociálna poisťovňa opakovanú sťažnosť prešetrí a vybaví,
sťažnosť iného sťažovateľa v tej istej veci, ktorú Sociálna poisťovňa už vybavila, Sociálna poisťovňa neprešetruje a výsledok jej prešetrenia oznámi sťažovateľovi.

References: § 178
 § 179
 § 179
 súd 
 súd 
 § 22